b"\n_START_ARTICLE_\nKamigata\n_START_SECTION_\nTeatre\n_START_PARAGRAPH_\nEl kabuki, com moltes altres arts tradicionals, es va crear a la zona de Kamigata. Es va originar a partir del teatre Noh i de les danses shintoistes tradicionals, i en un principi era molt m\xc3\xa9s una forma de dansa que de teatre. Despr\xc3\xa9s de les \xc3\xa8poques del kabuki de dones (onna kabuki) i del kabuki d'homes joves (wakamono kabuki), en qu\xc3\xa8 les ballarines i els actors tamb\xc3\xa9 practicaven la prostituci\xc3\xb3 i, per tant, es van dur a terme algunes prohibicions, inclosa l'expulsi\xc3\xb3 de les dones de l'escenari, va apar\xc3\xa8ixer el kabuki d'homes (yar\xc5\x8d kabuki), el principi del que avui es considera el corrent principal del kabuki._NEWLINE_Sakata Tojuro (1647-1709) va ser un dels primers actors d'aquesta nova forma, i va exercir una influ\xc3\xa8ncia immensa a l'hora de donar forma al kabuki de Kamigata. Va promoure l'estil wagoto, un tipus de teatre suau, emocional i naturalista, que es mantindria en marcat contrast amb el rimbombant i cridaner estil aragoto d'Ichikawa Danj\xc5\xabr\xc5\x8d I, el seu contemporani d'Edo. L'est\xc3\xa8tica i la filosofia del wagoto seguiria donant forma i definint el kabuki de Kamigata a partir de llavors, i els actors de les dues regions es van trobar sovint amb dificultats per a adaptar-se a l'estil de la regi\xc3\xb3 oposada, i agradar al p\xc3\xbablic. L'estil de Kamigata fa servir menys trucs esc\xc3\xa8nics (keren) que el kabuki d'Edo, i un maquillatge, vestuari, attrezzo i escenari m\xc3\xa9s discrets. A m\xc3\xa9s del seu estil m\xc3\xa9s naturalista i realista, el kabuki de Kamigata des d'un principi va estar molt m\xc3\xa9s influenciat pel j\xc5\x8druri, el teatre de titelles d'Osaka, i per tant d'alguna manera, va donar m\xc3\xa9s import\xc3\xa0ncia a l'argument del que ho feia el kabuki d'Edo, molt m\xc3\xa9s centrat en la dansa. No \xc3\xa9s estrany fins i tot avui, especialment a T\xc3\xb2quio (Edo), que les representacions kabuki incloguin hist\xc3\xb2ries i personatges inserits completament dispars, en detriment de la continu\xc3\xaftat de l'argument, amb el prop\xc3\xb2sit de fer ostentaci\xc3\xb3 de la dansa d'un actor, una posa mie, un cant, el vestuari o trucs d'escena._NEWLINE_M\xc3\xa9s endavant en el per\xc3\xadode Edo, els actors van comen\xc3\xa7ar a viatjar m\xc3\xa9s sovint entre les dues regions, influenciant-se m\xc3\xbatuament en els estils, i introduint elements de l'estil i del repertori de cada regi\xc3\xb3 en l'altre. Tanmateix, les dues regions mai van deixar de ser clarament diferents i de mantenir els seus respectius fonaments estil\xc3\xadstics i est\xc3\xa8tics._NEWLINE_Avui, el kabuki est\xc3\xa0 decaient per tot el Jap\xc3\xb3, per\xc3\xb2 es mant\xc3\xa9 prou popular, i per tant estable, a T\xc3\xb2quio. Nom\xc3\xa9s queda un teatre a Kyoto, el Minami-za, i un grapat a Osaka; el Naka no Shibai va tancar el 1999. Entre els principals actors que estan en actiu a Kamigata avui hi ha Nakamura Ganjir\xc5\x8d III i els seus fills Nakamura Senjaku III i Nakamura Kanjaku V, Kataoka Hidetar\xc5\x8d II, Band\xc5\x8d Takesabur\xc5\x8d V i Kamimura Kichiya VI. Una determinada quantitat d'altres actors de Kamigata estan actuant actualment a T\xc3\xb2quio.\n_START_SECTION_\nUkiyo-e\n_START_PARAGRAPH_\nL'art ukiyo-e de la zona de Kamigata durant molt de temps va consistir principalment en llibres il\xc2\xb7lustrats amb impressions xilogr\xc3\xa0fiques i en pintures. Els gravats d'un full individual representant a actors kabuki, paisatges o dones boniques (bijinga), populars a Edo a partir del 1700 no van esdevenir comuns a Kamigata fins uns cent anys despr\xc3\xa9s._NEWLINE_Quan els gravats kabuki es van fer populars a Kamigata a finals del segle XVIII, representaven una desviaci\xc3\xb3 dels gravats d'actors d'Edo. Tot i que la mateixa idea de vendre gravats d'actors d'un full individual estava inspirada per l'\xc3\xa8xit del mitj\xc3\xa0 a Edo, els gustos dels artistes, els seus clients i el kabuki que es representava eren decididament diferents. Un element estil\xc3\xadstic clau dels gravats de Kamigata \xc3\xa9s el seu realisme, en comparaci\xc3\xb3 als d'Edo. Els gravats de Kamigata, especialment els dels onnagata (actors masculins en papers femenins), pretenien representar l'aut\xc3\xa8ntica aparen\xc3\xa7a de l'actor. A difer\xc3\xa8ncia dels actors d'Edo, que semblava que mai envellien en els gravats, i que eren tan gr\xc3\xa0cils i lleugers com si fossin aut\xc3\xa8ntiques dones joves, els actors de Kamigata mostraven la seva edat, la seva figura rabassuda i els seus trets masculins en els gravats._NEWLINE_Una altra caracter\xc3\xadstica interessant de l'\xc3\xa0mbit de l'ukiyo-e de Kamigata era la relativa manca d'editorials formals dominant el m\xc3\xb3n de l'art. A Edo, nom\xc3\xa9s es feien gravats dels actors m\xc3\xa9s importants, i en gran part, si no exclusivament, els feien editorials especialitzades per enc\xc3\xa0rrec dels diferents teatres. El m\xc3\xb3n art\xc3\xadstic de Kamigata es bellugava molt m\xc3\xa9s depenent dels intel\xc2\xb7lectuals, i del que en ess\xc3\xa8ncia eren clubs de fans dels actors. Els fans produ\xc3\xafen els seus propis gravats, i sovint tamb\xc3\xa9 les seves pr\xc3\xb2pies representacions._NEWLINE_El gravador m\xc3\xa9s celebrat d'Osaka en aquell moment era Ry\xc5\xabk\xc5\x8dsai Jokei (fl. c. 1772-1816), que va produir gaireb\xc3\xa9 exclusivament gravats d'actors en xilografies del format hosoban. Influenciant, i influenciat per, el gran gravador d'Edo Sharaku, Ry\xc5\xabk\xc5\x8dsai \xc3\xa9s un dels poqu\xc3\xadssims artistes de Kamigata que es mencionen en la majoria d'estudis de l'ukiyo-e centrats a Edo. Entre els seus alumnes hi havia Sh\xc5\x8dk\xc5\x8dsai Hanbei i Urakusai Nagahide, que per la seva banda van ser seguits per una certa quantitat d'altres mestres del gravat. Gion Seitoku i Mihata J\xc5\x8dry\xc5\xab van ser dos dels m\xc3\xa9s prominents pintors ukiyo-e de Kamigata, molt influenciats per l'escola Shijo de pintura, amb base a Kyoto._NEWLINE_L'ukiyo-e de Kamigata \xc3\xa9s especialment conegut pels seus surimono, gravats encarregats privadament d'una qualitat molt superior a la dels gravats normals. Tot i que tamb\xc3\xa9 es produ\xc3\xafen surimono a Edo, no era gens estrany que els artistes d'Edo subcontractessin els seus enc\xc3\xa0rrecs surimono a artistes de Kamigata. Aquests gravats, sovint acolorits a m\xc3\xa0, amb cal\xc2\xb7ligrafia inscrita, i de vegades amb or, plata o mica per real\xc3\xa7ar la imatge, els encarregaven sobretot intel\xc2\xb7lectuals i similars, i estaven estretament relacionats amb el desenvolupament a Kamigata dels cercles de poesia. Intel\xc2\xb7lectuals, artistes, escriptors i actors kabuki es reunien per beure, relaxar-se i compartir poesia; les competicions de haiku i les col\xc2\xb7laboracions en cadena renga eren unes formes d'entreteniment t\xc3\xadpiques d'aquestes reunions, i els poemes sovint acabaven inclosos en els surimono que representaven als actors que els van compondre (o un poema que podia haver estat compost per a un actor). De vegades, fins i tot, la cal\xc2\xb7ligrafia inclosa en el gravat la podia haver fet el mateix actor. Aquests estils i motius, barrejant actors amb la poesia i la cal\xc2\xb7ligrafia, es feien servir no nom\xc3\xa9s en els surimono encarregats privadament, sin\xc3\xb3 tamb\xc3\xa9 en els llibres impresos xilogr\xc3\xa0ficament. A m\xc3\xa9s de comprar-los els intel\xc2\xb7lectuals o els fans kabuki per al seu propi gaudi, aquests gravats o llibres sovint eren encarregats per aquests cercles de poesia, o pels seus membres, com a regal per als seus membres o per als convidats especialment apreciats, com ara els artistes o actors d'Edo.\n_START_SECTION_\nDistrictes del plaer\n_START_PARAGRAPH_\nEl Shinmachi a Osaka i Shimabara a Kyoto van sorgir poc despr\xc3\xa9s del Yoshiwara d'Edo, tots tres fundats pel shogunat Tokugawa, junt amb els districtes del teatre, per centralitzar i controlar aquests districtes d'entreteniment. Els barris del plaer van esdevenir r\xc3\xa0pidament el centre de la cultura popular en general, i el refinat m\xc3\xb3n de les cortesanes va comen\xc3\xa7ar a atreure als intel\xc2\xb7lectuals de la mateixa manera que als artistes i escriptors._NEWLINE_De la mateixa manera que amb l'ukiyo-e, el teatre i altres aspectes de la cultura popular, els districtes de plaer de Kamigata eren molt diferents dels d'Edo, en cultura i estil, si no en organitzaci\xc3\xb3 i administraci\xc3\xb3."